Affies-seun herstel goed ná bus hom trefSchalk Viljoen. Foto: Affies Dit is vandag presies ŉ week nadat Schalk Viljoen, ŉ gr. 11-leerling aan die Afrikaans Hoër Seunskool (Affies) in Pretoria, voor die skool deur ‘n bus raakgery is. “Schalk se hartklop, die drukking op sy brein en ander tekens is die beste wat dit nog was ná verlede Vrydag se operasie,” het Deon, Schalk se pa, gesê. Hy het gesê die neurochirurg is só tevrede met Schalk se vordering dat hy die medikasie wat hom in ŉ geïnduseerde koma hou, geleidelik gaan verminder. Marianne van der Laarse, die familie se woordvoerder, het aan Maroela Media gesê Schalk is stabiel, steeds in ŉ geïnduseerde koma en sy brein is besig om te herstel. “Nog chirurgie sal waarskynlik nodig wees om die bene in sy gesig te heg. Geen chirurgie is nodig om bloeding agter sy oog te verwyder nie. Die dokters is tevrede met sy vordering, hy moet nou net rus,” het Van der Laarse gesê. Sy het gesê slegs sy ouers en ouer suster word by hom in die intensiewe sorgeenheid toegelaat. “Sy ouers bedank almal vir hulle volgehoue gebede, ondersteuning en omgee,” het sy gesê. Maroela Media het vroeër berig Schalk is in die buslaan in Lynnwoodweg tussen Afrikaans Hoër Seuns- en Afrikaans Hoër Meisieskool getref toe hy die straat wou oorsteek. Die bus het hom gestamp en hy is deur die trefslag op ŉ ander voertuig geslinger. Hy is na die Muelmed-hospitaal gehaas vir behandeling. Schalk moes Vrydagaand geopereer word om die drukking op sy brein te verlig. Hy is onder verdowing geplaas. Sy organe funksioneer normaal. Die drukking op sy brein het oor die naweek aansienlik afgeneem. Lees alle vorige berigte oor Schalk Viljoen op Maroela Media.